Qasba msewsa għadmi U ġismi għorma tiben tal-qatta Mlaħlah f'perpura safra. Ix-xemx tisreġ tgħammex, Ir-riħ, ix-xita tvenver Nixtieghom jikluli għajnejja - Għax kieku ħarsti vojta Ma narax wara l-ġlieda l-ħerba, L-iġsma mtertqa, Id-demm sħun iċarċar Nixxija mill-arterja t'elf żgħażugħ; L-anqas nisma' l-karba, il-lehġa Ta' qlub maqsuma. L-għasafar sbieħ naffarthom U issa mikdud u mifni Għax kullimkien ħerba. Siġra għarwiena mxawta; Ħamien abjad għonqu mħanxar Imdaħħal mal-ħadid imxeblek; Ruħ imbiċċra weħidha Tingħi u tnin fix-xagħri; Fuq bejt kelb tal-kaċċa għassa Jilheġ bl-għatx; Tarbija ta' ftit jiem ħadra mdewda Titmermer fuq munzell żibel jinten. Ġeremija b'elmu ta' l-azzar għarbiel u mgħattan Jibki fuq belt imġarrfa.